Imtella' Settembru 12, 2021 The Sunday Times of Malta The Sunday Times of Malta tirrapporta li l-eks Prim Ministru Lawrence Gonzi kien irrifjuta li jiffirma talba ta' investigaturi biex jinterċettaw telefonati tal-eks Kummissarju Ewropew, John Dalli, fi żmien l-allegat skandlu tal-2012 li effett tiegħu spiċċa rriżenja mill-Kummissjoni Ewropea. Skont il-gazzetta, id-deċiżjoni tal-eks Prim Ministru kienet ħalliet lill-investigaturi frustrati. Storja oħra hi dwar id-diffikultà biex jinstab President għall-Assoċjazzjoni tal-Iżviluppaturi, hekk kif nhar il-Ġimgħa meta għalaq iż-żmien għan-nominazzjonijiet għal din il-kariga ħadd ma kien tefa' ismu biex jikkontesta. Ix-xahar li għadda, Sandro Chetcuti ħabbar li wara tmien snin fil-kariga ma kienx se jibqa' fit-tmexxija tal-assoċjazzjoni li tagħha kien wieħed mill-fundaturi. L-anniversarju tal-attakki terroristiċi tal-11 ta' Settembru hu mfakkar b'ritratt ta' żagħżugħa kkonfortata mill-għarus tagħha fi Ground Zero hekk kif waqfu għal ftit minuti quddiem il-lapida b'isem missierha – wieħed minn kważi 3,000 vittma tal-attakki. The Malta Independent The Malta Independent ukoll tagħti prominenza lill-anniversarju tal-attakki terroristiċi tal-11 ta' Settembru. Fl-isfond ta' ritratt minn dik it-traġedja, il-gazzetta ħadet il-kummenti tac-Charge d'Affaires tal-Istati Uniti għal Malta li rrakkuntat kif kienet anqas minn mil bogħod mill-Pentagon u ħasset l-impatt tal-ajruplan jiġġarraf fil-binja. Storja oħra titratta intervista mal-President tal-Assoċjazzjoni tal-Kunsilli Lokali, Mario Fava, li qal li qed ikunu kunsidrati proposti għal parkeġġi fuq diversi sulari fil-periferiji ta' lokalitajiet. Il-proposta tifforma parti mill-viżjoni "Ir-Resident L-Ewwel" li biex titwettaq, is-Sur Fava, qal li jeħtieġ li jiġu emendati l-pjani lokali. Malta Today Malta Today tirrapporta deċiżjoni tal-kumitat Ornis li jintroduċi sistema ta' punti għal kaċċaturi u nassaba li jiksru l-liġi minflok ma jittieħdu dritt il-qorti. Fost ir-reati li għalihom se jkun hemm sistema ta' punti jissemma l-użu ta' tagħmir illegali biex tinġibed l-attenzjoni tal-għasafar u gaġeġ li jkunu ta' daqs iżgħar milli permess. Il-gazzetta tirreferi wkoll għall-isparatura ta' nhar il-Ħamis fl-Iklin u tgħid li l-vittma – Vincent Xuereb – għandu passat ta' frodi u diġa' kien instab ħati mill-qorti aktar minn darba dwar dan ir-reat. Kulħadd L-istorja ewlenija tal-Kulħadd hi dwar il-qasam tal-impjiegi. Ir-rapport jikkwota statistika uffiċjali li f'perjodu ta' anqas minn seba' snin ta' amministrazzjoni Laburista, bejn Marzu 2013 u Diċembru 2020 kien hemm żieda ta' 93,000 impjieg, medja ta' 1,150 impjieg aktar kull xahar jew 38 aktar kull ġurnata. Skont l-NSO, din iż-żieda fl-impjiegi seħħet saħansita fit-12-il xahar tal-2020, is-sena tal-pandemija. Fil-faċċata ta' Kulħadd ippubblikat ritratt tad-Dar Ċentrali tal-Partit Nazzjonalsita u t-titlu "Jirrimarkaw kif il-PN qed jaħbi l-kap". Il-gazzetta tgħid li l-ħatra ta' Peter Agius bħala kelliem ewlieni għandha l-għan li Bernard Grech jidher anqas u allura jkollu anqas ċans li jiżbalja. Il-Mument Il-Mument tagħti prominenza fil-faċċata lir-rata tal-inflazzjoni u tgħid li taħt Gvern Laburista kollox għola. Il-gazzetta titkellem dwar żieda allarmanti fil-prezzijiet u jintqal li minn għada se togħla wkoll il-ħobża tal-Malti. Fi stejjer oħrajn naqraw li l-gvern immexxi mill-Prim Ministru Robert Abela fl-aħħar ġimgħa kompla jippersisti għal data ta' elezzjoni f'Novembru. Jintqal li l-pressjoni kompliet tikber fil-kamp Laburista u f'Kastilja. It-Torċa It-Torċa tiddedika l-paġna ta' quddiem għall-proposti ppreżentati għall-baġit tas-sena d-dieħla mill-General Workers Union. Jintqal li fuq quddiem nett il-Union qed tisħaq fuq ħlas indaqs għall-istess xogħol, sħubija mandatorja fi trejdunjins u living income. Il-proposti tal-General Workers Union jolqtu lill-ħaddiema u faxex oħra tas-soċjetà filwaqt li tħeġġeġ investiment fl-ekonomija biex jerġa' jiġi ġġenerat it-tkabbir ekonomiku li l-pajjiż kien imdorri bih. Illum L-Illum tiddedika parti sew mill-faċċata ta' quddiem għal stħarriġ li juri li 61% biss tal-partitarji Laburisti jridu lill-eks Prim Ministru Joseph Muscat jikkontesta l-elezzjoni ġenerali. Jintqal li mill-istess stħarriġ fl-ebda reġjun, lanqas f'dawk meqjusa bħala fortizza tal-Partit Laburista, ma hemm maġġoranza assoluta ta' Laburisti li jridu lil Dr Muscat jerġa' jikkontesta.